Lietuvos Respublikos Vyriausybė

nutarimas

Dėl Lietuvos Respublikos Vyriausybės 2011 m. rugsėjo 21 d. nutarimo Nr. 1111 „DĖL ŪKINĖS KOMERCINĖS VEIKLOS, SUSIJUSIOS SU GINKLAIS IR ŠAUDMENIMIS, LICENCIJAVIMO TAISYKLIŲ PATVIRTINIMO“ pakeitimo

2019 m. liepos 31 d. Nr. 810

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2011 m. rugsėjo 21 d. nutarimą Nr. 1111 „Dėl Ūkinės komercinės veiklos, susijusios su ginklais ir šaudmenimis, licencijavimo taisyklių patvirtinimo“ ir jį išdėstyti nauja redakcija (Ūkinės komercinės veiklos, susijusios su ginklais ir šaudmenimis, licencijavimo taisyklės nauja redakcija nedėstomos):

„LIETUVOS RESPUBLIKOS VYRIAUSYBĖ

nutarimas

DĖL ŪKINĖS VEIKLOS, SUSIJUSIOS SU GINKLAIS, Ginklų priedėliais, ŠAUDMENIMIS ir jų dalimis, LICENCIJAVIMO TAISYKLIŲ PATVIRTINIMO

Vadovaudamasi Lietuvos Respublikos ginklų ir šaudmenų kontrolės įstatymo 19 straipsnio 10 dalimi, 22 straipsnio 1 dalimi, 23 straipsnio 2 dalimi, 24 straipsnio 1 dalimi, 26 straipsnio 1 dalimi, 27 straipsnio 1 dalimi ir 28 straipsnio 1 dalimi, Lietuvos Respublikos Vyriausybė nutaria:

Patvirtinti pridedamas Ūkinės veiklos, susijusios su ginklais, ginklų priedėliais, šaudmenimis ir jų dalimis, licencijavimo taisykles.“

2. Pakeisti nurodytu nutarimu patvirtintas Ūkinės komercinės veiklos, susijusios su ginklais ir šaudmenimis, licencijavimo taisykles:

2.1. Pakeisti taisyklių pavadinimą ir jį išdėstyti taip:

„ŪKINĖS VEIKLOS, SUSIJUSIOS SU GINKLAIS, Ginklų priedėliais, ŠAUDMENIMIS ir jų dalimis, LICENCIJAVIMO TAISYKLĖS“.

2.2. Pakeisti 1 punktą ir jį išdėstyti taip:

„1. Ūkinės veiklos, susijusios su ginklais, ginklų priedėliais, šaudmenimis ir jų dalimis, licencijavimo taisyklės (toliau – Taisyklės) nustato licencijų, taip pat rašytinių sutikimų verstis ūkine veikla, susijusia su ginklais ir šaudmenimis (toliau – sutikimas), išdavimo, licencijos ar rašytinio sutikimo patikslinimo (papildymo), įspėjimo apie galimą licencijos ar sutikimo galiojimo sustabdymą, galiojimo sustabdymo, galiojimo sustabdymo panaikinimo ir galiojimo panaikinimo tvarką.“

2.3. Pakeisti 5 punktą ir jį išdėstyti taip:

„5. Taisyklių nustatyta tvarka išduodama licencija ar sutikimas verstis šia veikla ar veiklomis:

5.1. ginklų, ginklų priedėlių, šaudmenų, jų dalių gamyba;

5.2. ginklų, ginklų priedėlių, šaudmenų ir jų dalių importu, eksportu, vežimu; ši veikla apima B, C, D kategorijų ginklų, ginklų priedėlių, šaudmenų ir jų dalių, išskyrus Įstatymo 4 straipsnio 1, 2, 3 punktuose nurodytus ginklus, jų dalis, Įstatymo 3 straipsnio 7 punkte nurodytų ginklų dėtuves, į kurias telpa daugiau kaip 20 šovinių ir Įstatymo 3 straipsnio 8 punkte nurodytų ginklų dėtuves, į kurias telpa daugiau kaip 10 šovinių, importą (įvežimą) ir eksportą (išvežimą);

5.3. prekyba civilinėje apyvartoje ginklais, ginklų priedėliais, šaudmenimis, jų dalimis; ši veikla apima prekybą civilinėje apyvartoje B, C, D kategorijų ginklais, ginklų priedėliais, šaudmenimis ir jų dalimis, išskyrus Įstatymo 4 straipsnio 1, 2, 3 punktuose nurodytus ginklus, jų dalis, Įstatymo 3 straipsnio 7 punkte nurodytų ginklų dėtuves, į kurias telpa daugiau kaip 20 šovinių, Įstatymo 3 straipsnio 8 punkte nurodytų ginklų dėtuves, į kurias telpa daugiau kaip 10 šovinių, ir D kategorijos šaltuosius ginklus;

5.4. ginklų taisymu, ginklų ir šaudmenų perdirbimu;

5.5. tirų, šaudyklų eksploatavimu;

5.6. ginklų nuoma; ši veikla apima B, C kategorijų ginklų nuomą medžioklei, 3 straipsnio 6–10 punktuose nurodytų ginklų, B, C ir D kategorijų ginklų nuomą sportui, profesinei veiklai ar mokymui.“

2.4. Papildyti 71 punktu:

„71. Licencijos, sutikimai išduodami per Policijos licencijuojamos veiklos informacinę sistemą.“

2.5. Pakeisti 8.1 papunktį ir jį išdėstyti taip:

„8.1. išduoda, patikslina (papildo) licenciją, sutikimą, panaikina ar sustabdo jų galiojimą, panaikina galiojimo sustabdymą;“.

2.6. Pakeisti 8.2 papunktį ir jį išdėstyti taip:

„8.2. Policijos licencijuojamos veiklos informacinėje sistemoje registruoja išduotas ir patikslintas (papildytas) licencijas ir sutikimus;“.

2.7. Pakeisti IV skyriaus pavadinimą ir jį išdėstyti taip:

„IV SKYRIUS

LICENCIJOS AR SUTIKIMO IŠDAVIMAS, PATIKSLINIMAS (PAPILDYMAS), ATSISAKYMAS IŠDUOTI LICENCIJĄ AR SUTIKIMĄ“.

2.8. Pripažinti netekusiu galios 9 punktą.

2.9. Pakeisti 10.3 papunktį ir jį išdėstyti taip:

„10.3. Europos juridinio asmens administracijos vadovo ir kontroliuojančiojo (-iųjų) asmens (-ų) bei Europos juridinio asmens darbuotojo, dirbančio su licencijuojama veikla tiesiogiai susijusį darbą, taip pat ginklininko vardas (-ai), pavardė (-ės), asmens tapatybę patvirtinančio dokumento numeris, galiojimo data ir dokumentą išdavusi įstaiga;“.

2.10. Pakeisti 12.2 papunktį ir jį išdėstyti taip:

„12.2. medicininio patikrinimo išvadą, patvirtinančią, kad Europos fizinis asmuo neserga ligomis ir neturi fizinių trūkumų, kurie trukdytų tinkamai elgtis su ginklu (atsižvelgiant į sveikatos apsaugos ministro tvirtinamą Ligų ir fizinių trūkumų, dėl kurių asmuo negali įsigyti ar turėti ginklo, sąrašą), nėra sveikatos priežiūros įstaigos prižiūrimas dėl psichikos ar elgesio sutrikimo;“.

2.11. Pakeisti 14 punktą ir jį išdėstyti taip:

„14. Gavusi Taisyklių 10–12 punktuose nurodytus dokumentus, licencijas išduodanti institucija, laikydamasi Įstatymo 19 straipsnio 5 dalyje nustatytų terminų ir sąlygų, išsiunčia pareiškėjui ar jo įgaliotam asmeniui patvirtinimą, kad dokumentai gauti. Jeigu pareiškėjas pateikia neišsamų ar netinkamai įformintą (neatitinkantį Taisyklių 10 punkte ir 12.1 papunktyje nustatytų reikalavimų) prašymą arba pateikia ne visus ar netinkamai užpildytus dokumentus ar klaidingą, neišsamią informaciją, kurių reikia licencijai ar sutikimui išduoti, licencijas išduodanti institucija per 5 darbo dienas nuo tokio prašymo gavimo praneša pareiškėjui ar jo įgaliotam asmeniui, kad būtina per licencijas išduodančios institucijos nustatytą terminą (ne ilgesnį kaip 10 darbo dienų nuo pranešimo išsiuntimo) pateikti trūkstamus dokumentus ir (ar) patikslintą informaciją ir kad terminas išduoti licenciją ar sutikimą skaičiuojamas nuo visų tinkamai įformintų dokumentų ir patikslintos informacijos licencijas išduodančioje institucijoje gavimo dienos.“

2.12. Pakeisti 15 punktą ir jį išdėstyti taip:

„15. Licencijas išduodanti institucija, policijos generalinio komisaro nustatyta tvarka patikrinusi, ar Europos juridinio asmens administracijos vadovui, kontroliuojantiesiems asmenims netaikomos Įstatymo 17 straipsnio 1 dalies 10 ir 11 punktuose, 18 straipsnio 2 dalyje nustatytos aplinkybės, ar Europos fiziniam asmeniui, Europos juridinio asmens darbuotojui, dirbančiam su licencijuojama veikla tiesiogiai susijusį darbą, taip pat ginklininkams netaikomi Įstatymo 17 straipsnio 1 dalies 3, 4, 11 ir (ar) 12 punktuose ir (ar) 18 straipsnio 2 dalyje nustatyti apribojimai, o sutikimo išdavimo atveju patikrinusi ir Taisyklių 11 punkte ir 12.3 papunktyje nurodytų licencijų ir (ar) leidimų galiojimą, ne vėliau kaip per 30 kalendorinių dienų nuo Taisyklių 10–12 punktuose nurodytų visų tinkamai įformintų dokumentų gavimo priima sprendimą išduoti licenciją ar sutikimą ir apie priimtą sprendimą informuoja pareiškėją ar jo įgaliotą asmenį arba pateikia pareiškėjui ar jo įgaliotam asmeniui rašytinį motyvuotą atsisakymą išduoti licenciją ar sutikimą, nurodydama apskundimo tvarką. Licencija ar sutikimas laikomi išduotais nuo sprendimo priėmimo.

Apie priimtą sprendimą išduoti licenciją ar sutikimą informuojamas ir apskrities vyriausiasis policijos komisariatas, kurio teritorijoje licencijos turėtojas planuoja vykdyti veiklą, nurodant Europos fizinio asmens vardą ir pavardę ar Europos juridinio asmens pavadinimą, teisinę formą, kodą, telefono ar fakso numerius, numatomos vykdyti veiklos vietos adresą, licencijuojamos veiklos, kuria verstis išduota licencija ar sutikimas, rūšį ir licencijos ar rašytinio sutikimo numerį.“

2.13. Pakeisti 18 punktą ir jį išdėstyti taip:

„18. Licencijos turėtojas, ne vėliau kaip per 15 kalendorinių dienų nuo Įstatymo 19 straipsnio 11 dalyje nurodytų duomenų pasikeitimo licencijas išduodančiai institucijai turi pateikti rašytinį prašymą patikslinti (papildyti) licenciją ar sutikimą. Prašyme nurodoma licencijos ar sutikimo patikslinimo (papildymo) priežastis, Europos juridinio asmens pavadinimas, teisinė forma, kodas, buveinės adresas, telefono ar fakso numeriai (jeigu turi), licencijuojamos veiklos pavadinimas, administracijos vadovo ir kontroliuojančiojo asmens (-ų) vardas (-ai) ir pavardė (-ės) arba Europos fizinio asmens vardas ir pavardė, asmens kodas (jeigu asmens kodo neturi, – gimimo data). Kartu su prašymu pateikiami dokumentai, patvirtinantys pasikeitusius duomenis. Prašyme taip pat turi būti nurodyti asmens, įgalioto paimti patikslintą (papildytą) licenciją ar sutikimą, vardas ir pavardė, būdas, kuriuo asmuo pageidauja atsiimti licenciją ar sutikimą, ir prašymo data.“

2.14. Pripažinti netekusiu galios 21 punktą.

2.15. Pakeisti 24 punktą ir jį išdėstyti taip:

„24. Licencijos ar sutikimo galiojimas sustabdomas ir galiojimo sustabdymas panaikinamas Įstatymo 19 straipsnio 11–14 dalyse nustatytais pagrindais.“

2.16. Pakeisti 26 punktą ir jį išdėstyti taip:

„26. Apie sprendimą sustabdyti licencijos ar sutikimo galiojimą licencijas išduodanti institucija per 3 darbo dienas nuo sprendimo priėmimo praneša licencijos turėtojui ir nurodo licencijos ar sutikimo galiojimo sustabdymo priežastis ir pagrindus. Sustabdžius licencijos ar sutikimo galiojimą, licencijos turėtojas pažeidimus turi pašalinti ne vėliau kaip per Įstatymo 19 straipsnio 15 dalies 2 punkte nurodytą terminą.“

2.17. Pakeisti 27 punktą ir jį išdėstyti taip:

„27. Pašalinęs pažeidimus, licencijos turėtojas apie tai praneša licencijas išduodančiai institucijai, o ši ne vėliau kaip per 10 darbo dienų nuo šio licencijos turėtojo pranešimo gavimo patikrina, ar pažeidimai pašalinti, ir, jeigu pažeidimai pašalinti, priima sprendimą panaikinti licencijos ar sutikimo galiojimo sustabdymą. Jeigu pažeidimai nepašalinti ir Įstatymo 19 straipsnio 15 dalies 2 punkte nurodytas terminas dar nepasibaigęs, licencijas išduodanti institucija apie tai praneša licencijos turėtojui ir papildomai nurodo pažeidimus pašalinti iki šio termino pabaigos.“

2.18. Pakeisti 28 punktą ir jį išdėstyti taip:

„28. Licencijos ar sutikimo galiojimas panaikinamas Įstatymo 19 straipsnio 15 ir 16 dalyse nustatytais pagrindais.“

3. Šis nutarimas, išskyrus šio nutarimo 2.4, 2.5, 2.7 ir 2.14 papunkčius, įsigalioja 2019 m. rugsėjo 1 d.

4. Šio nutarimo 2.4, 2.5, 2.7 ir 2.14 papunkčiai įsigalioja 2019 m. lapkričio 1 d.

Ministras Pirmininkas	Saulius Skvernelis

Laikinai einantis vidaus reikalų ministro pareigas	Eimutis Misiūnas